23PES-98

Contigo Navarra-Zurekin Nafarroa talde parlamentarioari atxikitako foru parlamentari Miguel Garrido Sola jaunak galdera egin du, idatziz erantzun dakion, biomasak Nafarroaren eraldaketa energetikoan izanen duen eginkizunari buruz (11-23/PES0098). Hona Nafarroako Gobernuko Industriako eta Enpresen Trantsizio Ekologiko eta Digitalerako Departamentuko kontseilariak ematen duen informazioa:

1.- Zuen ustez, biomasak zer eginkizun izanen du Nafarroaren eraldaketa energetikoan?

2.- Departamentuaren ustez, etorkizunean zeintzuk izanen dira Nafarroan biomasa-iturri nagusiak?

3.- Departamentuak zer neurri ezarri du eta ezarri nahi ditu Nafarroan biomasaren produkzioa bultzatzeko?

Galdera horiei erantzunez, Trantsizio Energetikoaren Zerbitzuak honako hau adierazi du:

Nafarroako Energia Planaren eguneraketan biomasa da ardatz estrategiko nagusietako bat, eta helburu espezifiko hauek ezarri dira ardatz horretan:

Nafarroako baso-biomasaren aprobetxamendu energetikoa handitu eta hobetzea, karbono aztarna murrizteko. Azken kontsumoa % 25 handitu behar da 2030erako.

Erabilitako biomasa trazabilitatea duten iturri berriztagarrietatik datorrela bermatzea, adibidez egurretarako landaketetatik edo jatorrizko basoetatik, modu seguru eta jasangarrian kudeatuta (zaintza katea).

Hobetutako teknologien berri zabaltzea, biomasaren bulego bat sortuta.

Babestu eta sustatzea teknologia modernoak, askotariko biomasa iturriak erabiltzen dituztenak –hala nola nekazaritza-industriako, landako eta hiriko hondakinak– kalitate handiko erregaiak, gasak eta argindarra ekoizteko.

Nafarroako Foru Administrazioaren eraikinetan biomasa instalazioak aplikatu eta txertatzea.

Biomasazko bero sorkuntzako instalazio zentralizatuak sustatzea, hainbat energia komunitate elkartzen dituztenak.

Nafarroako 2017-2027 aldirako Hondakinen Planeko Prebentzio Programari eta Kudeaketa Planari jarraituz lan egitea.

Nafarroako biomasa iturri nagusiei dagokienez, iturri hauek aurreikusten dira:

Nafarroako baso baliabidea.

Foru Komunitatearen eremu osoaren % 65 inguru baso lurrak dira, eta horietatik 450.000 hektarea inguru zuhaiztiak dira. Zuhaizti horien % 80 baso autoktonoak dira.

Hondar-biomasa

Basogintza eta nekazaritzako hondakinak.

Hondakinak eta biogasa

Labore energetikoen biomasa – Bioerregaiak

Caparrosoko biodiesela (OLEOFAT)

Los Arcosko instalazioa (Solartia)

Zangozako biomasa instalazioa

Neurriak:

Industria eta enpresa mailan, inbertsioak egin dira basoko lehengaiak landu eta galdaretan erabiltzeko, adibidez ezpala, pelleta edo egurra lortzeko.

Biomasaren Balorizazio Energetikorako Espainiako Elkartea (AVEBIOM) bioenergiaren garapenean dihardu, biomasaren balio-kate osoa barnean hartuta. Elkarte horrek 2022an eguneratu egin du bioerregaien mapa, eta bioerregaien artean ageri dira ezpela, pelleta, egurra eta Nafarroan hutsaren hurrengoak diren beste hondakin batzuk, guztiak ere biomasa ziurtatu gisa.

Nafarroan enpresa hauek daude:

|  |  |  |
| --- | --- | --- |
| ENPRESA | PRODUKTUA | KOKALEKUA |
| Echeveste Hermanos | Pelleta | Lesaka |
| Ecofuego | Pelleta | Muru Artederreta |
| NaparPellet | Pelleta-Ezpala | Etxarri Aranatz |
| Gesbrick | Pelleta | Etxarri Aranatz |
| Harimasa | Briketa | Ihabar Arakil |

Nafarroako Gobernua Biomasa Bildu, Eraldatu eta Hornitzeko Agoizko Zentroa sustatzen ari da, eta aurreikusten da hornidura hasten denean urtean 900 tona banatzea alokairu sozialeko etxebizitza babestuen eraikinetara eta eraikin publikoetara.

Halaber, biomasa bulego berri bat sortu da Agoitzen, eta departamentuak enpresen eskura jarri du, haien deskarbonizazio prozesuetan laguntzeko. Bulego horren bitartez, enpresetara bisitak egingo dira energia iturri berriztagarri horren onuren berri emateko.

Gainera, webgune bat sortu da enpresek bertan kalkulatu ahal izan dezaten zenbat energia aurreztuko duten biomasa instalatzen badute.

Etorkizunerako planifikatutako jarduketetako batzuk dagoeneko garatzen ari dira. Honako hauek nabarmentzen dira:

|  |
| --- |
| Planifikatutako jarduketa /  Inplikatutako eragileak |
| Kenkari fiskal berriak energia berriztagarrien instalazioetan inbertsioak egiteagatik / Industria Z.N. |
| Toki entitate eta irabazi-asmorik gabeko entitateentzako dirulaguntzak, biomasa erregai gisa erabiltzen duten instalazio termikoetan inbertsioak egiteko / Industria Z.N. |
| Hirietako bero sareak energia-efizientziaren irizpideei jarraituz berritzeko laguntzak / Industria Z.N. |
| Hezkuntza Departamentuaren eraikinetan biomasa galdarak instalatzea / Hezkuntza Dptu. |
| Osasun Departamentuaren eraikinetan biomasa galdarak instalatzea / Osasun Dptu. |
| Kultura, Kirol eta Gazteria Departamentuaren eraikinetan biomasa galdarak instalatzea / Kultura, Kirol eta Gazteria Dptu. |
| Ondarearen egoitzetan biomasa galdarak instalatzea / Ondare Dptu. |
| Biomasaz elikatutako mikrosareen proiektua proposatzea / Energia banatzeko udal sarea duten udalerriak + Industria Z.N. |
| Baso-biomasari buruzko zabalkunde kanpaina / Industria Z.N. |
| Nafarroako Oihan Ondarea Babestu eta Garatzeari buruzko 13/1990 Foru Legea eta Biomasa Sustatzeari buruzko Nafarroako Gobernuaren Erabakia betetzeko konpromisoa / Nafarroako Gobernua |
| Sustapen publikoetarako araudia sortzea. Barrutiko berokuntza instalazioak / Nafarroako Gobernua |
| Baso plangintza sustatzea / Nafarroako Gobernua |
| Baso ziurtapenerako auditoriak / Nafarroako Gobernua |
| Nafarroan ezpala ekoizteko baso baliabideen inbentarioa. |
| Lehen eraldaketako industriei eta basogintzako enpresei laguntzak ematea / Nafarroako Gobernua + Interes taldeak |
| Lehen eraldaketako industriei eta basogintzako enpresei laguntzak ematea / Nafarroako Gobernua + Interes taldeak |

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2023ko urriaren 6an

Industriako eta Enpresen Trantsizio Ekologiko eta Digitalerako kontseilaria: Mikel Irujo Amezaga